കോട്ടയം അതിരൂപതാ സ്ഥാപകദിനം ആചരിച്ചു അലക്സ്നഗര്: കോട്ടയം അതിരൂപതയുടെ നൂറ്റിപ്പതിനൊന്നാം സ്ഥാപകദിനം ക്നാനായ കത്തോലിക്ക കോണ്ഗ്രസ് കെസിസി, ക്നാനായ കത്തോലിക്ക വിമെന്സ് അസോസിയേഷന് കെസിഡബ്ല്യുഎ എന്നിവയുടെ സംയുക്താഭിമുഖ്യത്തില് അലക്സ്നഗര് സെന്റ് ജോസഫ്സ് ദേവാലയത്തില് ആചരിച്ചു. വികാരി ഫാ.കുര്യന് പൂഴിക്കുന്നേല് പതാക ഉയര്ത്തി സന്ദേശം നല്കി. എസ്എസ്എല്സി, പ്ലസ് ടു പരീക്ഷകളില് ഉന്നതവിജയം നേടിയ അപര്ണ അന്ന തോമസ് മാമ്ബുഴയ്ക്കല്, ബിയ മരിയ ബിജു പൂവത്തുംമൂട്ടില്, സോയ സജി കല്ലിടുക്കില് എന്നിവരെ കാഷ് അവാര്ഡ് നല്കി അനുമോദിച്ചു. വിശുദ്ധ കുര്ബാനയ്ക്ക് ശേഷം പാരിഷ് ഹാളില് ചേര്ന്ന ദിനാചരണ സമ്മേളനം ശ്രീകണ്ഠപുരം നഗരസഭാ കൗണ്സിലര് ത്രേസ്യാമ്മ മാത്യു ഉദ്ഘാടനം ചെയ്തു. കെസിഡബ്ല്യുഎ യൂണിറ്റ് പ്രസിഡന്റ് ഏലിയാമ്മ ജോസ് ആക്കല് അധ്യക്ഷത വഹിച്ചു. യൂണിറ്റ് ചാപ്ലയിന് ഫാ. കുര്യന് പൂഴിക്കുന്നേല് മുഖ്യപ്രഭാഷണം നടത്തി. കെസിഡബ്ല്യുഎ അംഗങ്ങള്ക്കായുള്ള അതിരൂപതാദിന ക്വിസ് മത്സരവും നടന്നു.